Teh halia

Teh halia adalah sejenis minuman herba yang diperbuat daripada rimpang halia (Zingiber officinale). Minuman ini mempunyai sejarah yang panjang sebagai minuman ubatan di Asia, khususnya di rantau Asia Selatan, Asia Tenggara, Asia Timur dan Asia Barat. Minuman ini dikenali dengan pelbagai nama, misalnya teh jahe atau wedang jahe (Jawa: ꦮꦺꦢꦁꦗꦲꦺ) di Indonesia, jiāngmǔ chá (薑母茶) di China dan Taiwan, saenggang-cha (Hangul: 생강차; Hanja: 生薑茶)  di Korea, shōga-yu (Kanji: 生姜湯; Kana: しょうがゆ) di Jepun, salabat di Filipina, dan adrak ki chai (Devanagari: अदरक की चाय; Khat Nasta'liq: ادرک کی چائے ) dan ada cha (Bengali: আদা চা) di subbenua India.


Penyediaan
Lazimnya, minuman ini dihasilkan dengan merebus hirisan halia di dalam air mendidih. Walau bagaimanapun, cara penyediaannya adalah berbeza mengikut negara. Di dalam konteks Asia Tenggara misalnya, di Brunei, Malaysia dan Singapura, halia, sama ada dalam bentuk hirisan atau patinya, dicampurkan bersama air rebusan daun teh dan dimaniskan dengan gula (teh 'O' halia) atau susu pekat. Terdapat juga teh halia segera di dalam pasaran.

Di Indonesia, wedang jahe disediakan dengan merebus hirisan halia di dalam air mendidih, bersama rempah-rempah ratus seperti kayu manis, cengkih dan serai. Ia dimaniskan dengan gula (gula pasir atau gula kabung) atau susu (segar atau pekat). 
Di Sulawesi, ia dikenali sebagai saraba (bandingkan dengan salabat dalam Bahasa Filipina).

Orang Filipina menyediakan salabat dengan merebus hirisan halia di dalam air mendidih. Gula, jus limau kasturi dan madu ditambah secukup rasa.

Khasiat
Teh halia dikatakan dapat menyembuhkan sakit tekak dan sejuk perut, Wanita mengandung juga kerap meminum untuk mengurangkan mual.

Lihat juga
 Bajigur
 Bandrek
 Cai masala

Rujukan